钦定古今图书集成/历象汇编/乾象典/第002卷 > 明阳玛诺天问略 > 月食时刻长短由月轮轮行有高下及地影有广狭图
## 钦定古今图书集成/历象汇编/乾象典/第002卷 > 明阳玛诺天问略 > 月食时刻长短由月轮轮行有高下及地影有广狭图

### 月轮有高下地影有广狭图说

如右图，甲为日轮，乙为地形，丙为小轮，丁为地影渐锐，故影宽于戊而狭于己。月行地影之内，在戊小轮之下，必久于在己；在己小轮之上，必速于在戊。故其时刻长短异也。因知二食之时刻长短，由于地影及月轮之行也。

朔日既过，月光渐长；望日以后，其光渐消。则月行地平上，其光非同也。盖月轮每日自西而东约行十三度。朔日以后，每日离日轮亦十三度，故朔日日轮入地平，而月在日东十三度，为三刻，未入地也。次日又离十三度，次日亦然。以至于望，月与日正相对，故日入地下而月出地上也。望日以后，月渐近于日，以至合璧焉。因知居地面者，其有月光，朔日以后，每日多三刻；望日以后，每日少三刻。欲知每日多寡，试观左图第一上圈，月日自初一日至第三十日也；第二中圈，月在地上每日有光几刻也；第三内圈，一刻之分也。假如初六日，欲知日入以后，月光照地几何刻分，视上圈第六日，即得第二圈六日正下十九刻，与三圈三分。